Höfundur : Gunnar Gunnarsson • Skrifað : 27. nóvember 2019 . Kvennalið Þróttar í blaki vann sinn fyrsta sigur á leiktíðinni þegar liðið lagði Álftanes á heimavelli um helgina . Karlaliðið komst í annað sæti Mizunu-deildarinnar með að vinna báða leiki sína gegn Álftanesi . Kvennaliðin mættust á laugardag og vann Þróttur leikinn 3 - 1 eða 25 - 21 , 14 - 25 , 25 - 21 og 25 - 23 í hrinum . Þetta var fyrsti sigur liðsins í vetur og þjálfarinn Raul Rocha sagði liðið loks vera að uppskera laun erfiðisins síns í haust . „ Liðið hefur alltaf æft af miklum krafti en þurft að bíða eftir fyrsta sigrinum . Þetta er ungt lið en mjög öflugt þegar það getur notið þess að spila og berjast eins og það gerir á æfingum . Liðið hefur gert mikið af mistökum í haust en nú tókst okkur að laga þau flest . Uppgjafirnar voru góðar þannig að hitt liðið átti í vandræðum í með móttökuna sem aftur hjálpaði vörninni okkar , “ segir Raul . Annað tveggja liða í toppbaráttunni Karlaliðinu hefur hins vegar gengið öllu betur og er eftir leiki helgarinnar í öðru sæti deildarinnar , stigi á eftir HK en liðin hafa bæði spilað átta leiki . Með sigrunum tveimur um helgina tókst Þrótti að koma sér sex stigum frá Álftanesi sem er nú í þriðja sætinu . Oddahrinu þurfti til að skilja liðin að í fyrri leiknum í Neskaupstað á laugardag . Þróttur vann fyrstu hrinurnar tvær , 25 - 21 og 25 - 20 en Álftanes vann þriðju hrinu , 24 - 26 eftir nokkra spennu . Gestirnir leiddu hrinuna þar til Þrótti tókst að komast yfir 24 - 23 en skoruðu þrjú síðustu stigin . Í fjórðu hrinu hafði Þróttur frumkvæðið þar til staðan var 14 - 13 . Þá tók við góður kafli gestanna sem unnu hrinuna 19 - 25 . Þróttur vann hins vegar oddahrinuna 15 - 10. „ Við byrjuðum leikinn mjög vel en fórum að gera mistök í þriðju hrinu og hættum að pressa í uppgjöfinni . Þar með varð leikurinn þægilegri fyrir Álftanes . Við vorum taugaóstyrkir í fjórðu hrinunni en náðum vopnum okkar og vorum sterkir í oddahrinunni , “ segir Raúl . Álftanes vann fyrstu hrinuna í seinni leiknum 21 - 25 en næstu þrjár vann Þróttur 25 - 20 , 25 - 20 og 25 - 19 og leikinn þar með 3 - 1. „ Við lærðum af mistökum okkar fyrir sunnudagsleikinn . Við spiluðum ekki mjög vel í fyrstu hrinu en eftir það voru uppgjafirnar hjá okkur mjög góðar og vörnin líka . “ Síðasti leikur karlaliðsins í deildinni á þessu ári verður gegn Vestra um helgina . Með sigri getur Þróttur tyllt sér í toppsætið , að minnsta kosti um stundarsakir , því HK spilar ekki næst fyrr en 18. desember . „ Leikirnir um helgina voru erfiðir því Álftanes er með gott lið . Það er stór leikur á Ísafirði um næstu helgi , ef við vinnum hann komumst við á toppinn og þar viljum við enda árið okkar . “